《纪梦》
宋代·释道璨

我不识灵溪，梦向溪边去。溪绕屋头流，桥通溪上路。

轩窗水面开，水清石无数。煮茶僧请诗，茶香竹当户。

花笺晕浅红，霜毫脱毛兔。引笔信手书，波峭含韵度。

置笔喜语客，眼明失沉痼。梦觉秋满床，残月挂庭树。

病眩二十年，万花舞深雾。梦中能楷书，以我心念故。

人生孰非梦，百年等是寓。便欲驱车去，傍溪缚茅住。

但恐秋雨来，溪深不可渡。